Diari Oficial de la Generalitat Valenciana


Sumari del DOGV 9388, del 21-07-2022 (2022/6797)

RESOLUCIÓ de 13 de juliol de 2022, de la Conselleria d'Educació, Cultura i Esport, per la qual s'autoritza un programa d'innovació educativa per a desenvolupar una aula didàctica per a l'estudi de les migracions denominada Diàspora Mediterrània durant el curs 2022-2023.
------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9388

Data del DOGV
:   21-07-2022

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2022/6797


Data del document
:   13-07-2022

Organisme emissor
:   Conselleria d'Educació, Cultura i Esport

Tipus de document
:   Resolució

Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * centre d'ensenyament

RESOLUCIÓ de 13 de juliol de 2022, de la Conselleria d'Educació, Cultura i Esport, per la qual s'autoritza un programa d'innovació educativa per a desenvolupar una aula didàctica per a l'estudi de les migracions denominada Diàspora Mediterrània durant el curs 2022-2023. [2022/6797]  
L'Estatut d'Autonomia de la Comunitat Valenciana, aprovat per Llei orgànica 1/2006, de 10 d'abril, en el seu article 8 estableix que: 1. Els valencians i valencianes, en la seua condició de ciutadans espanyols i europeus, són titulars dels drets, deures i llibertats reconeguts en la Constitució Espanyola i en l'ordenament de la Unió Europea i en els instruments internacionals de protecció dels drets humans, individuals i col·lectius, en particular, en la Declaració Universal de Drets Humans; en els Pactes Internacionals de Drets Civils i Polítics i de Drets Econòmics, Socials i Culturals; en la Convenció Europea de Drets de l'Home i Llibertats Fonamentals, i en la Carta Social Europea. 2. Els poders públics valencians estan vinculats per aquests drets i llibertats i vetlaran per la seua protecció i respecte, així com pel compliment dels deures.  
  
Aquestes competències són exercides, en l'àmbit de l'Administració autonòmica, per la Conselleria d'Educació, Cultura i Esport, d'acord amb el Decret 5/2019, de 16 de juny, del president de la Generalitat pel qual es determinen el número i la denominació de les conselleries, i les seues atribucions.  
Així mateix, en la descripció de l'Agenda 2030 en l'objectiu 4. Educació de qualitat, existeix un compromís de garantir una educació inclusiva i equitativa de qualitat i promoure oportunitats d'aprenentatge permanent per a tots. És de cabdal importància augmentar els esforços encaminats a reforçar la funció que exerceix l'educació en la plena realització dels drets humans, la pau, l'exercici responsable de la ciutadania local i global, la igualtat de gènere, el desenvolupament sostenible i la salut. Els coneixements, capacitats, valors i actituds que necessiten totes les persones per a viure una vida fructífera, adoptar decisions fonamentals i assumir un paper actiu, tant en l'àmbit local com a nivell global a l'hora d'afrontar i resoldre els problemes planetaris, poden adquirir-se mitjançant l'educació per al desenvolupament sostenible i l'educació per a la ciutadania global ?que al seu torn inclou l'educació per a la pau i els drets humans-, l'educació intercultural i l'educació per a la comprensió internacional, per tant s'ha de plantejar un model educatiu que responga als compromisos adquirits en el marc dels ODS.  
  
En la meta 7 d'aquest objectiu es desenvolupa l'educació global per al desenvolupament sostenible i es compromet que, d'ací a 2030, tot l'alumnat adquirisca els coneixements teòrics i pràctics necessaris per a promoure el desenvolupament sostenible, entre altres coses mitjançant l'educació per al desenvolupament sostenible i els estils de vida sostenibles, els drets humans, la igualtat de gènere, la promoció d'una cultura de pau i no violència, la ciutadania mundial i la valoració de la diversitat cultural i la contribució de la cultura al desenvolupament sostenible.  
  
La Llei 27/2005, de 30 de novembre, de foment de l'educació i la cultura de la pau, ens recorda en la seua exposició de motius el paper absolutament decisiu que juga l'educació com a motor d'evolució d'una societat. I afig: aquesta cultura de la pau s'ha d'implantar a través de potenciar l'educació per la pau, la no-violència i els drets humans.  
  
L'article 43.1 de la Llei 26/2018, de 21 de desembre, de la Generalitat, de drets i garanties de la infància i adolescència reconeix el deure de garantir una educació emancipadora, integral, plural, respectuosa, proveïda dels suports i recursos necessaris, adequada a la seua maduresa i de qualitat quant als continguts, que contribuïsca al ple desenvolupament de la seua personalitat i de les seues capacitats mentals, físiques i socials fins al màxim de les seues possibilitats. Aquest article en l'apartat 4 reconeix que per a fer efectiu aquest dret a l'educació també en l'adolescència, la Generalitat, ha de fomentar els ensenyaments postobligatoris i la formació contínua.  
Per una altra banda, la Llei 26/2018, de 21 de desembre, de la Generalitat, de drets i garanties de la infància i adolescència, que té entre altres objectius fomentar de forma activa els drets de la Convenció sobre els Drets de l'Infant, enumera en el capítol XI, del títol II, una sèrie de drets, entre les quals cal destacar el dret a l'oci educatiu, com a mitjà per a contribuir al desenvolupament holístic de l'infant. Les activitats d'oci educatiu han de fomentar els hàbits de participació, el respecte al medi ambient, els valors de compromís, solidaritat i inclusió social, així com afavorir les relacions entre iguals i l'adquisició d'habilitats de competència social. L'article 68.2 assenyala que les administracions públiques promouran activitats d'oci educatiu i recolzaran aquelles que es duguen a terme per entitats sense ànim de lucre, de manera que xiquets, xiquetes i adolescents disposen d'una oferta estable, regular i variada. També caldrà que garantisquen el respecte i l'efectiu exercici dels drets civils, polítics, socials, econòmics i culturals de xiquets, xiquetes i adolescents previstos en l'esmentada llei.  
  
La Conselleria d'Educació, Cultura i Esport, en el desenvolupament d'un model educatiu de qualitat, té la responsabilitat de promoure actuacions compensadores dirigides a garantir el principi d'igualtat d'oportunitats en l'educació, a promoure l'educació en valors com a manera de garantir la seua presència al llarg de tota la vida educativa com ara el respecte als principis democràtics, als drets i deures ciutadans i a les llibertats fonamentals i a donar suport als processos de maduració i socialització de les persones en la seua infància i joventut amb la finalitat de capacitar-les per a exercir com a ciutadans i ciutadanes en una societat democràtica.  
La Conselleria d'Educació, Cultura i Esport ve estimulant el funcionament dels centres docents com a organitzacions d'aprenentatge capaços d'implicar la comunitat educativa en el desenvolupament de projectes educatius en els centres orientats pels valors de solidaritat, tolerància, respecte a la diferència i interculturalitat.  
La Conselleria d'Educació, Cultura i Esport està convençuda de la importància de la promoció d'una ciutadania global que tinga en compte les interrelacions existents entre les diferents parts del món i les connexions entre les qüestions socials, econòmiques, polítiques i mediambientals.  
Per tot això, i en virtut de les competències que m'atribueix el Decret 105/2019, de 5 de juliol, del Consell, pel qual estableix l'estructura orgànica bàsica de la Presidència i de les conselleries de la Generalitat, i el Decret 173/2020, de 30 d'octubre, del Consell, d'aprovació del Reglament orgànic i funcional de la Conselleria d'Educació, Cultura i Esport, i vista la proposta de resolució de la directora general d'Innovació Educativa i Ordenació, resolc:  
  
Primer. Objecte i descripció  
1. Autoritzar el projecte d'innovació i recerca al voltant de les migracions i la cultura de la pau, durant el curso 2022-2023.  
2. Aquest projecte educatiu innovador i de qualitat pretén acostar l'alumnat dels centres educatius no universitaris a la problemàtica de les migracions, així com l'educació i promoció de la cultura de la pau.  
  
3. Per al desenvolupament del projecte es destinen, en comissió de serveis, les persones funcionàries del cos docent especificades en l'annex I.  
  
Segon. Objectius  
Els objectius d'aquest projecte seran:  
a) Fomentar valors com la justícia social, el respecte a les persones, així com les seues creences, opinions i origen, i el dret fonamental a la dignitat humana.  
b) Dissenyar un espai que servisca per a interpretar el fenomen de les migracions i la reflexió sobre el respecte als drets humans.  
  
c) Elaborar materials que es consideren necessaris per a la divulgació de la cultura de la pau i del foment del respecte als drets humans.  
  
d) Fomentar el coneixement i sensibilització dels processos migratoris.  
e) Facilitar competències a l'alumnat per a relacionar-se des del respecte i el foment del pensament crític i el diàleg.  
f) Col·laborar en la difusió i promoció de propostes de col·laboració, activitats, formació i materials de diferents ONG dirigides a centres educatius per a la promoció i sensibilització en el dret de les persones refugiades, apàtrides i asilades, incloent la celebració de dies significatius per al foment del respecte als drets humans i de les persones refugiades.  
g) Establir, sota la supervisió de la Direcció General d'Innovació Educativa i Ordenació, els vincles amb l'entorn social de Borriana.  
  
  
Tercer. Destinataris  
El projecte d'innovació i recerca que s'implementarà estarà adreçat, principalment, a l'alumnat d'Educació Primària, Educació Secundària i Batxillerat. Els docents de la Comunitat Valenciana, independentment que estiguen o no en procés de formació, també podran ser destinataris d'activitats programades a través d'aquest projecte.  
  
  
Quart. Recursos humans i materials  
1. L'Aula es dotarà de dues persones, funcionàries de carrera docent d'ensenyament no universitari, al servei de l'Administració educativa valenciana, especificades en l'annex I.  
2. La provisió es farà en comissió de serveis amb dedicació exclusiva al projecte.  
3. Al professorat adscrit al projecte, la direcció general competent en matèria d'innovació educativa, en aplicació de l'Ordre 65/2012, de 26 d'octubre, sobre el model de formació permanent del professorat i el disseny, reconeixement i registre de les activitats formatives, li podrà reconéixer fins a un màxim de 60 hores de formació anuals, la certificació de les quals serà expedida pel Servei de Planificació i Gestió de la Formació Permanent del Professorat quan finalitze el curs acadèmic.  
  
  
Cinqué. Coordinació  
La direcció i coordinació didàctica del projecte estarà formada pel professorat adscrit, un assessor o assessora de la xarxa de CEFIRE, un inspector o inspectora adscrit a la zona de Borriana, amb la coordinació del cap o de la cap de Servei d'Innovació i Qualitat de la Direcció General d'Innovació Educativa i Ordenació, o la persona en qui delegue.  
  
  
Sisé. Organització  
La informació sobre la programació de les activitats, reserves i normes de funcionament s'enviarà a tots els centres a l'inici de cada curs a través de correu electrònic de manera que aquests puguen sol·licitar-ne la participació, confeccionar el programa d'activitats complementàries incorporades a la programació general anual (PGA), aprovar-la en el consell escolar i programar els aspectes didàctics específics d'acord amb les orientacions establides per l'Aula Didàctica Diàspora Mediterrània i els criteris propis de cada centre.  
Per a formalitzar la participació del centre, el professorat responsable gestionarà les sol·licituds i les inscripcions per mitjà del procediment que determine l'òrgan de direcció i coordinació didàctica, el qual es publicitarà en la pàgina web de la Direcció General d'Innovació Educativa i Ordenació.  
  
Seté. Col·laboracions  
Per al desenvolupament del funcionament d'aquesta aula didàctica es podran subscriure acords de col·laboració amb entitats a fi de garantir els recursos necessaris per a consolidar l'Aula Didàctica, així com la consecució dels seus objectius.  
  
Huité. Avaluació  
A la finalització del present curs escolar, el personal adscrit al projecte realitzarà una memòria de desenvolupament del projecte.  
La Direcció General d'Innovació Educativa i Ordenació avaluarà els resultats del projecte d'innovació i recerca proposat en aquesta resolució i la gestió del professorat responsable.  
  
Nové. Eficàcia  
La present resolució produirà efectes l'endemà de la publicació en el Diari Oficial de la Generalitat Valenciana.  
  
De conformitat amb el que estableixen els articles 123, 115 i 119 de la Llei 39/2015, d'1 d'octubre, del procediment administratiu comú de les administracions públiques, i 10, 14 i 46 de la Llei 29/1998, de 13 de juliol reguladora de la jurisdicció contenciosa administrativa, contra aquesta resolució, que posa fi a la via administrativa, es pot interposar, potestativament, un recurs de reposició o directament un recurs contenciós administratiu, en els terminis i davant dels òrgans que s'indiquen a continuació:  
a) El recurs de reposició ha d'interposar-se davant la consellera d'Educació, Cultura i Esport en el termini d'un mes a comptar des de l'endemà de la publicació.  
b) El recurs contenciós administratiu ha de formalitzar-se davant el Tribunal Superior de Justícia de la Comunitat Valenciana en el termini de dos mesos comptadors des de l'endemà de la publicació.  
  
València, 13 de juliol de 2022.- La consellera d'Educació, Cultura i Esport: Raquel Tamarit Iranzo.  
  
  
ANNEX I  
Recursos humans assignats a l'Aula Didàctica de la Diàspora Mediterrània per al curs 2022-2023.  
  
- Personal destinat amb dedicació exclusiva, en comissió de serveis:  
  
  
Nom i cognoms: Marc Ferri i Ramírez  
DNI: \*\*\*0708\*\*  
Nom i cognoms: Laia Pitarch i Centelles  
DNI: \*\*\*9011\*\*  
  
  
  
ANNEX II  
Instruccions organitzatives i de funcionament de l'Aula Didàctica de la Diàspora Mediterrània durant el curs 2022-2023  
  
1. Denominació  
La denominació de l'aula és Aula Didàctica de la Diàspora Mediterrània.  
2. Objectius  
a) Acostar l'alumnat, des dels esquemes cognitius propis, a la problemàtica de la migració i les causes que la provoquen.  
b) Desenvolupar l'autonomia investigadora a partir de diversos tallers i activitats relacionades amb les migracions forçades, els drets humans i el foment de la cultura de la pau.  
c) Propiciar un acostament de l'alumnat al treball de les ONG, sobretot d'aquelles relacionades amb el rescat humanitari, el suport a les persones migrants, la lluita contra la pobresa, el respecte als drets humans i la cultura de la pau.  
d) Fomentar l'interés per l'estudi i la recerca de la cultura de la pau i el respecte als drets humans.  
3. Continguts  
L'oferta educativa de l'Aula Didàctica de la Diàspora Mediterrània es basa en el desenvolupament de tallers didàctics i activitats creatives a partir dels fenòmens migratoris, en especial els que s'estan produint en la conca mediterrània.  
4. Recursos per al desenvolupament del projecte a l'Aula  
a) Instal·lacions:  
Les activitats didàctiques tindran lloc als edificis que conformen l'Escola de la Mar de Borriana. Podran desenvolupar-se activitats de l'aula en qualsevol centre educatiu, així com en altres espais que permeten l'atenció als destinataris de les activitats de l'aula didàctica.  
  
b) Recursos humans:  
El professorat assignat a l'Aula i especificat en l'annex I d'aquesta resolució.  
5. Funcions del professorat assignat a l'Aula  
1. Realitzar la campanya de presentació i difusió de l'Aula, via correu electrònic, a tots els centres educatius.  
2. Portar el registre de sol·licituds, la datació de les visites i la comunicació amb els centres.  
3. Gestionar la comptabilitat, els costos de materials, etc.  
4. Controlar les existències, necessitats i compres dels materials.  
  
5. Crear un espai de pensament i de reflexió crítica al voltant de les migracions forçades, la lluita contra la pobresa i el respecte als drets humans i la cultura de la pau a través de diverses línies d'actuació: investigació historiogràfica, relació amb l'entorn local, nacional i internacional.  
6. Supervisar l'aplicació dels tallers didàctics tant en les visites escolars a l'Aula com els que es puguen realitzar en altres entorns educatius o culturals.  
7. Elaborar o seguir el procés de creació de materials de divulgació i ús dels tallers de l'aula didàctica.  
8. Organitzar activitats de formació acadèmica en col·laboració amb institucions del nostre àmbit lingüístic, com conferències, jornades, cursos, seminaris, simposis, grups de treball, etc.  
9. Atendre les instal·lacions en coordinació amb la direcció de l'Escola de la Mar.  
10. Preparar les visites diàries amb tot el que suposa de disposició d'espai i materials.  
11. Atendre les visites diàries.  
12. Realitzar les memòries anuals.  
13. Concretar les propostes per al nou curs escolar.  
14. Qualsevol altra funció que li siga encomanada per l'òrgan de direcció i coordinació didàctica.  
6. Usuaris i protocol de participació en el projecte  
L'oferta educativa de l'Aula Didàctica de la Diàspora Mediterrània va dirigida, principalment, a l'alumnat d'Educació Primària, de Secundària i de Batxillerat. Atesa la demanda, i sempre que siga possible, es podrà adaptar l'activitat a l'alumnat d'altres etapes educatives.  
  
La visita a l'Aula és una activitat educativa que requereix la participació activa del professorat dels centres que sol·liciten realitzar-la, no sols durant el desenvolupament de l'activitat, sinó també prèviament, per a preparar-la, i posteriorment, per a extraure conclusions de tot el que s'ha realitzat.  
De manera complementària, i sempre que el calendari de visites ho permeta, també podran visitar l'Aula persones a títol particular, i entitats interessades a conéixer-la.  
L'Aula Didàctica, d'acord amb els seus objectius, podrà oferir activitats als centres educatius i espais culturals de la Comunitat Valenciana per tal d'estendre la seua acció de manera més eficient per tot el territori valencià. Aquestes activitats es realitzaran en les mateixes condicions que les vistes a la seu de l'Aula Didàctica a l'Escola de la Mar.  
  
7. Funcionament de l'Aula  
El procediment general serà el següent:  
1. A l'inici del curs escolar, tots els centres educatius de la Comunitat Valenciana de Primària, Secundària i Batxillerat rebran un correu electrònic en què es posarà a la seua disposició les activitats de l'Aula Didàctica de la Diàspora Mediterrània.  
2. Els centres, per mitjà del procediment que determine l'òrgan de direcció i coordinació didàctica, hauran de sol·licitar el dia, l'hora i l'activitat a la qual vullguen assistir. Una vegada concertada la visita, el professorat de l'Aula Didàctica l'anotarà en l'agenda. A més, facilitarà al professorat del centre educatiu sol·licitant el material adequat perquè puga preparar la visita, amb antelació i de manera didàctica, amb l'alumnat.  
3. Una setmana abans de la visita com a màxim, els centres educatius faran l'ingrés del cost dels materials, si fora necessari, i el comunicaran al responsable de l'Aula per correu electrònic.  
4. L'alumnat, amb el professorat responsable, es presentarà en les instal·lacions de l'Aula Didàctica de la Diàspora Mediterrània el dia i l'hora acordats.  
5. L'alumnat estarà sota el control del professorat responsable de l'Aula i del professorat del mateix centre que l'acompanye.  
6. Una vegada conclosa l'activitat, es farà una valoració del treball realitzat per mitjà d'una enquesta via correu electrònic.  
7. En cas de tallers o activitats realitzades en altres espais culturals o als propis centres educatius, el procediment serà el mateix que el ressenyat als punts anteriors.